ན་ལྔ་འོད་འབར་བ་ལ་རིན་པོ་ཆེ་སྣ་ཚོགས་ཀྱི་ཕྲས་མཛེས་པ། སྙན་གོང་གཉིས་སུ་ཨུཏྤ་ལས་མཚན་པ་ལས་དར་དཔྱངས་བསྐྱོད་པ། མཚོག་མར་བླ་མ་འོད་དཔག་མེད་ཀྱིས་མཚན་པ། མགུལ་པར་མགུལ་རྒྱན་རིན་པོ་ཆེའི་གཞུང་གསུམ་དུ་བྱས་པའི་བར་རྣམས་རིན་པོ་ཆེའི་དྲྭ་བས་སྦྲེལ་བ། དེ་ལས་རིང་བའི་རིན་པོ་ཆེའི་ཕྲེང་བའི་སེ་མོ་ངོ་དང་། དེ་ལས་ཆེས་རིང་བའི་དོ་ཤལ། རྐེད་པར་རྐེད་རྒྱན་ནམ་འོག་པག་ཅེས་པ་རིན་པོ་ཆེའི་གཞུང་ལྔའི་བར་རྣམས་རིན་པོ་ཆེའི་དྲྭ་བས་སྦྲེལ་ཞིང་སྨད་དུ་ཟ་ར་ཚགས་མང་པོ་འཕྱང་བ། དཔུང་པ་དང་མཁྲིག་མ་དང་ཞབས་དག་ལ་གདུབ་བུ་རྣམས་ནི། རིན་པོ་ཆེའི་གཞུང་གསུམ་གྱི་བར་རྣམས་རིན་པོ་ཆེའི་ཕྲེང་བས་སྦྲེལ་བ་སྟེ་རིན་པོ་ཆེའི་རྒྱན་དང་། དར་དཀར་པོའམ་སྣ་ཚོགས་ཀྱི་ཤམ་ཐབས་ཀྱིས་མཛེས་པ། གདན་གྱི་པདྨ་དང་ཟླ་བ་ནས་སྣོད་གཞལ་ཡས་ཁང་དང་བཅུད་ལྷར་གྱུར་པའི་བར་ལ་སེམས་བཟུང་སྟེ། མདོར་ན་རྣམ་རྟོག་རྒྱུན་ཆགས་ཀྱི་དུག་དང་བྲལ་བའི་ལྟ་བ་ངོ་བོ་ཉིད་ཡང་དག་པ་རྒྱུད་ལ་སྐྱེས་ཀྱི་བར་ལ་བསྒོམ་མོ་ཞེས་ཇི་ལྟར་འཚམ་པ་བཤད་དོ། །དེ་རྣམས་ཀྱིས་བསྐྱེད་པའི་རིམ་པ་དངོས་གཞི་སེམས་འཛིན་དང་བཅས་པ་སྟེ་དེ་རིང་གི་དམིགས་རྐང་རྣམས་བསྟན་ཟིན་ནས། ད་དུང་བསྒོམ་པས་ཉམས་སུ་བླང་བའི་ཚུལ་བསྐྱར་བ་སོགས་འདྲའོ།། །།ཉི་མ་ལྔ་པར་སེམས་བསྐྱེད་གསལ་གདབ་པ་ནས། བཟླས་པའི་རྣལ་འབྱོར་ཞར་བྱུང་དང་བཅས་པ་སྟེ་ལྔ་ལས་ཞེས་པའི་བར་གྱི་ས་བཅད་རྣམས་ཉི་མ་བཞི་པ་ལྟར་བརྗོད་པའི་རྗེས་སུ། ལྔ་པ་བཟླས་པའི་རྣལ་འབྱོར་སོགས་བསྐྱར། ད་ནི་དེ་རིང་གི་དམིགས་རྐང་གསར་དུ་འཆད་པ་ལ། གཉིས་པ་རྫོགས་པའི་རིམ་པ་ལ། རྣམ་གཞག་སོགས་ནས་ཞི་གནས་ཀྱི་སེམས་རྩེ་གཅིག་པའི་ཏིང་ངེ་འཛིན་མ་ཐོབ་ཀྱི་བར་དུ་བསླབ་བོ་ཞེས་པའི་བར་འདྲ་བ་ལས། ཉམས་ཀྱི་སྐྱེ་ཚུལ་རྣམས་བླ་མས་རིམ་པར་ངོ་སྤྲད་ཅེས་པའི་དོན་ནི། རྣམ་རྟོག་ངོ་ཤེས་ཀྱི་ཉམས་ཡིན་ནོ་ཞེས་པའི་རྗེས་སུ། དེ་ལྟར་བྱུང་ཡང་བསྒོམ་འཕྲོ་མི་བཤོལ་བར་རྟོག་པ་འཕྲོ་གཅོད་གང་ཐུབ་བྱེད་ཅིང་བསྒོམས་པས་རྣམ་རྟོག་གཅིག་རྟིང་ལ་གཅིག་རྒྱུ་འཕྲོ་ལ་བར་སྐབས་ཤིག་ནས་རྣམ་རྟོག་གི་རྒྱུ་བ་ཞི་མལ་སོང་བ་སྙམ་བྱེད། ཡང་དེ་མ་ཐག་རྟོག་པ་རྒྱུ་བ་སྙམ་བྱེད་པ་རེས་འཇོག་ཏུ་འབྱུང་སྟེ། ཉམས་གཉིས་པ་རོང་ཁུང་དོག་མོའི་ཆུ་ལྟ་བུ་ཞེས་རྣམ་རྟོག་ངལ་གསོའི་ཉམས་ཡིན་ནོ། །སླར་ཡང་དེའི་རྒྱུན་ལ་ནན་ཏན་གྱིས་བསྒོམས་པས་ཅི་ཞིག་ན་རྣམ་རྟོག་གི་རྒྱུ་བ་ཧ་ཕྲི་རྔུགས་པ་ལྟར་ལོག་ནས་ལྷན་ཚོམ་གྱིས་མི་རྟོག་པར་འགྲོ་བ་འབྱུང་ལ། དེ་ལ་རིག་པའི་ངར་བཏོན་ཞིང་བསྒོམས་པས་སྐབས་འགར་ཤེས་པའི་དྭངས་ཆ་དང་བཅས་པ་ཡོད་འཕྲོ་ལ་ཡང་རྣམ་རྟོག་ཐོ་ལོ་ལོ་སྐྱེ་བ་འབྱུང་སྟེ། ཉམས་གསུམ་པ་ཕུ་གསུམ་གྱི་རྫིང་ཆུ་ལྟ་བུ་ཞེས་བྱ་བ་རྣམ་རྟོག་ཐང་ཆད་ཀྱི་ཉམས་ཡིན་ནོ། །སླར་ཡང་དེའི་འཕྲོ་མཐུད་ཅིང་བསྒོམ་པས་རྣམ་རྟོག་གི་རྒྱུ་བ་ཕལ་ཆེར་ཞི་ནས་སེམས་རྩེ་གཅིག་ཏུ་ཉལ་གྱིས་གནས་པ་འབྱུང་ཞིང་། དེའི་ངང་ནས་རྣམ་རྟོག་གཅིག་མཐུད་གཉིས་མཐུད་རེ་ཙམ་འབྱུང་ཡང་དེ་མ་ཐག་ཞི་བར་འགྱུར་ཏེ། ཉམས་བཞི་པ་མཚོ་རླབས་དང་བཅས་པ་ཞེས་བྱ་བ་རྣམ་རྟོག་རླབས་བཅས་ཀྱི་ཉམས་ཡིན་ནོ། །སླར་ཡང་སྔར་གྱི་རྒྱུན་དེ་ཉིད་ལ་མཉམ་པར་བཞག་པས་རྣམ་རྟོག་གི་འཕྲོ་འདུ་ཐམས་ཅད་ཞི་ནས་སེམས་རྩེ་གཅིག་ཏུ་གནས་པ་གསལ་ཆ་དང་བཅས་པ་ཞིག་འབྱུང་སྟེ། ཉམས་ལྔ་པ་མཚོ་རླབས་དང་བྲལ་བ་ལྟ་བུ་ཞེས་བྱ་བ་རྣམ་རྟོག་ཞི་བའི་ཉམས་ཡིན་ནོ། །ཡང་དེ་ལ། ཆོས་རྗེ་བླ་མ་དམ་པས། གཡོ་ཐོབ་གོམས་དང་མཐར་ཕྱིན་ལྔ། །བསམ་གཏན་ལམ་གྱི་སྐྱེ་ཚུལ་ཡིན། །རི་གཟར་ཆུ་དང་ཙི་ཏི་དང་། །རྒན་པོ་སྦུབས་ཀྱི་ཆུ་དང་ནི། །རི་བོ་ལྟ་བུའི་དཔེ་ལྔས་བསྟན། །ཞེས་པ་ལྟར། དང་པོ་གཡོ་བའི་ཏིང་ངེ་འཛིན་ནི། བསྒོམས་པས་བློ་ཡི་མི་གནས་པ་གཅིག་ལས་གཅིག་འཕྲོ་བས་རྟོག་པ་མང་དུ་སོང་བ་སྙམ་བྱེད་པ་འབྱུང་སྟེ། དཔེར་ན་རི་གཟར་གྱི་ཆུ་བཞིན་ནོ། །དེ་ནི་སྒོམ་སྐྱེ་བར་འདོད་པས་རྟོག་པ་ངོས་ཟིན་པ་ཡིན་ནོ། །གཉིས་པ་ཐོབ་པའི་ཏིང་ངེ་འཛིན་ནི། བར་བར་དུ་ཅུང་ཟད་རྟོག་མེད་དུ་གནས་པ་སྟེ། དཔེར་ན་བྱ་ཙི་ཏི་བཞིན་ནོ། །གསུམ་པ་གོམས་པའི་ཏིང་ངེ་འཛིན་ནི། རྟོག་པ་ཅུང་ཟད་འཕྲོ་ཡང་ཕལ་ཆེར་རྟོག་མེད་དུ་གནས་ཏེ། དཔེར་ན་རྒན་པོའི་འཁར་གཞོང་གི་ཆུས་རུས་སྦལ་བཞིན་ནོ། །དེའི་དུས་སུ་རྐྱེན་གྱིས་བསྒོམ་པ་ལ་གནོད་དོ། །བཞི་པ་བརྟན་པའི་ཏིང་ངེ་འཛིན་ནི། རྟོག་མེད་དུ་རྒྱ་འབྱམས་པ་སྟེ། དཔེར་ན་སྦུབས་ཀྱི་ཆུ་བཞིན་ནོ། །དེའི་དུས་སུ་རྐྱེན་གྱིས་མི་གནོད་དོ། །ལྔ་པ་མཐར་ཕྱིན་པའི་ཏིང་ངེ་འཛིན་ནི། བསྒོམ་པ་ལ་གང་གིས་ཀྱང་མི་གནོད་ཅིང་། སླར་རྐྱེན་གྱིས་བོགས་འབྱིན་ཏེ། དཔེར་ན་རི་བོ་བཞིན་ནོ་ཞེས་གསུངས་ཏེ། གང་ལྟར་ཡང་། དེའི་ཚེ་རྣམ་རྟོག་གི་འཇུག་པ་ཐམས་ཅད་ཞི་སྟེ་སེམས་རྩེ་གཅིག་ཏུ་ལྷན་ནེར་གནས་ཀྱང་ཤེས་པའི་དྭངས་ཆ་གསལ་སིང་ངེ་བ་ཞིག་མ་རྙེད་ན་རྣམ་རྟོག་ཁ་འཆིམ་པའི་ཞི་གནས་ཡིན་པས། སེམས་རྩེ་གཅིག་ཏུ་གནས་པ་ཤེས་པའི་དྭངས་ཆ་གསལ་སིང་ངེ་ཤར་བ་མར་མེ་རླུང་གིས་མ་བསྐྱོད་པ་ལྟ་བུ་ཞིག་མ་བྱུང་གི་བར་དུ་བསྒོམ་མོ། །དེ་ལྟར་བསྒོམས་པས་ཡུལ་གྱི་སྟེང་དུ་གསལ་ཆ་ཁྱད་པར་ཅན་བྱུང་ན། དམིགས་རྟེན་ལ་མི་བལྟ་བར་སེམས་ཁ་ནང་དུ་བལྟས་ལ་ཤེས་པའི་གསལ་ཆ་དེ་ཉིད་ཀྱི་སྟེང་དུ་ལྷན་གྱིས་བཞག་པས། ཤེས་པའི་དྭངས་ཆ་གསལ་སིང་བ་དེའི་ངང་དུ་རྩོལ་བ་གློད་ལ་ལྷུག་པར་བཞག་སྟེ། མདོར་ན་སེམས་ཚུལ་མིན་ཡིད་བྱེད་ཀྱི་དབང་དུ་མི་འགྲོ་བར་རྩེ་གཅིག་པའི་ཏིང་ངེ་འཛིན་མ་ཐོབ་ཀྱི་བར་ལ་བསླབ་བོ་ཞེས་པའི་བར་བརྗོད་ཅིང་ངོ་སྤྲད། དེ་རྣམས་ཀྱིས་དེ་རིང་གི་དམིགས་རྐང་རྣམས་སོང་ནས། ད་དུང་བསྒོམས་པས་ཉམས་སུ་བླང་བའི་ཚུལ་བསྐྱར་ན། རང་རང་གི་སྒྲུབ་པའི་ཁང་པར་བསམ་གཏན་གྱི་སྤྱོད་ལམ་དང་ལྡན་པས། སྐྱབས་འགྲོ་ནས་བརྩམས་ཏེ་བསྐྱེད་པའི་རིམ་པ་སེམས་འཛིན་དང་བཅས་པ་ཉམས་སུ་བླངས་ནས། རྫོགས་པའི་རིམ་པའི་ཉམས་ལེན་དངོས་ལ་སོགས་ནས་བསླབ་བོའི་བར་བསྐྱར་བ་སོགས་འདྲའོ།། །།ཉི་མ་དྲུག་པ་ལ་སེམས་བསྐྱེད་གསལ་གདབ་པ་ནས། བཟླས་པའི་རྣལ་འབྱོར་ཞར་བྱུང་དང་བཅས་པ་ལྔའོ་ཞེས་པའི་བར་གྱི་ས་བཅད་རྣམས་ཉི་མ་ལྔ་པ་ལྟར་བརྗོད་པའི་རྗེས་སུ། གཉིས་པ་རྫོགས་པའི་རིམ་པ་ལ་རགས་པ་རྡོ་རྗེའི་བཟླས་པ་དང་། ཕྲ་བ་རྡོ་རྗེའི་བཟླས་པ་སྟེ་གཉིས་ལས། གཉིས་པ་རྫོགས་པའི་རིམ་པ་ལ་རྣམ་གཞག་སོགས་བསྐྱར་ནས། ད་ནི་དེ་རིང་གི་དམིགས་རྐང་གསར་དུ་འཆད་པ་ལ། གཉིས་པ་ལྷག་མཐོང་ནི། བླ་མ་གཉེན་གྱི་གསུང་ཐད་སོ་ཞེས་སོགས་ནས། དཔག་ཏུ་མེད་པའི་སྲིད་པ་གཅོད་པར་བྱེད་ཅེས་པའི་བར་བརྗོད། དེ་རྣམས་ནི་དེ་རིང་གི་དམིགས་རྐང་སྟེ། ད་དུང་བསྒོམས་པས་ཉམས་སུ་བླང་ཚུལ་བསྐྱར་ན། རང་རང་གི་སོགས་ནས་སྲིད་པ་གཅོད་པར་བྱེད་ཅེས་པའི་བར་བསྐྱར་བ་སོགས་འདྲའོ།། །།ཉི་མ་བདུན་པར་སེམས་བསྐྱེད་གསལ་གདབ་པ་ནས། ཕྲ་བ་རྡོ་རྗེའི་བཟླས་པ་སྟེ་གཉིས་སོ་ཞེས་པའི་བར་གྱི་ས་བཅད་རྣམས་ཉི་མ་དྲུག་པ་ལྟར་བརྗོད་པའི་རྗེས་སུ། གསུམ་པ་བསྐྱེད་རྫོགས་ཟུང་འབྲེལ་ཕྱག་རྒྱ་ཆེན་པོའི་ཡེ་ཤེས་བསྒོམ་པ་ལ། ཞི་གནས་དང་ལྷག་མཐོང་གཉིས་སོ། །དེའི་ཕྱི་མ་ལ་ཡུལ་སྣང་སེམས་སུ་སྒྲུབ་པ། སེམས་སྣང་སྒྱུ་མ་དང་རྟེན་འབྲེལ་དུ་སྒྲུབ་པ་གཉིས་ཀྱིས་བརྗོད་བྲལ་དུ་ངེས་ཤེས་བསྐྱེད་པ་ལས། གཉིས་པ་ལྷག་མཐོང་ནི། བླ་མ་གཉེན་སོགས་ཀྱིས་བསྐྱར་ནས། དེ་རྣམས་ཀྱིས་གདན་ཐོག་གཅིག་ཏུ་བསྒོམ་པའི་མན་ངག་ཉམས་སུ་བླང་བའི་ཚུལ་མ་ཚང་བ་མེད་པར་བསྟན་ཟིན་ཏོ།། །།ད་ནི་དེ་རིང་གི་དམིགས་རྐང་གསར་དུ་འཆད་པ་ནི། གཉིས་པ་དེ་ལས་གཞན་དུ་བསྒོམ་པའི་མན་ངག་ཉམས་སུ་བླང་བའི་ཚུལ་ལ། འཁྱེར་སོ་གསུམ་དང་། རྗེས་ཐོབ་ཀྱི་རྣལ་འབྱོར་དྲུག་ལས། དང་པོ་ནི་དེ་ལྟར་སྣོད་གཞལ་ཡས་ཁང་ཞེས་སོགས་ནས། མཉམ་རྗེས་ཐམས་ཅད་ལ་རྒྱས་བཏབ་ནས་བསྒོམ་པ་ཉིད་གནད་དུ་ཆེའོ་ཞེས་པའི་བར་གོང་ན་ཡོད་པ་འདིར་བླངས་ལ་བཤད། གཉིས་པ་རྗེས་ཐོབ་ཀྱི་རྣལ་འབྱོར་དྲུག་ལས། བཟའ་བ་ཟས་ཀྱི་རྣལ་འབྱོར་ནི་ཞེས་སོགས་ནས། ཁྲུས་ཀྱི་རྣལ་འབྱོར་ནི། བླ་མེད་གཞན་དང་འདྲའོ་ཞེས་པའི་བར་ཏེ། ཁྲུས་ནི་མན་ངག་རྣམ་བཤད་སོགས་སུ་བཤད་པ་ལྟར་བྱ་བའམ། མ་བྱས་ཀྱང་རྣལ་འབྱོར་དྲུག་གི་ཞར་བྱུང་ལས། ས་བཅད་ཀྱིས་དངོས་སུ་མ་བགྲངས་པས་འགལ་བ་མེད་པར་སེམས་སོ། །དེ་རྣམས་ནི་དེ་རིང་གི་དམིགས་རྐང་སྟེ། དེ་ཉིད་ཉམས་སུ་བླང་བའི་ཚུལ་ད་དུང་ལན་གཅིག་བསྐྱར་ན། གོང་དུ་བཤད་པའི་མཉམ་གཞག་གི་རྣལ་འབྱོར་ལས་ལྡང་བར་འདོད་ན། བཟླས་པ་བསྐྱེད་རྫོགས་གཉིས་ཀྱི་རྗེས་སུ་བྱས་པའི་དབང་དུ་བྱས་ན་བཟླས་པ་བསྡུ་བ་དང་། གདན་བསྡུ་བ་དང་། གནས་བསྲུང་བ་དང་། དགེ་བ་འདི་ཡིས་སོགས་ཀྱིས་དགེ་བ་བསྔོས་ནས། འཁྱེར་སོ་གསུམ་ནི་སོགས་ནས་ཁྲུས་ཡན་ཆད་བསྐྱར་བ་དང་བཅས་པ་འདྲའོ།། །།ཉི་མ་བརྒྱད་པར་སེམས་བསྐྱེད་གསལ་གདབ་པ་ནས། ཞི་གནས་དང་ལྷག་མཐོང་གཉིས་སོ་ཞེས་པའི་བར་གྱི་ས་བཅད་ཉི་མ་བདུན་པ་ལྟར་བརྗོད་པའི་རྗེས་སུ། གཉིས་པ་དེ་ལས་གཞན་དུ་བསྒོམ་པའི་མན་ངག་ཉམས་སུ་བླང་བའི་ཚུལ་ལ། འཁྱེར་སོ་གསུམ་དང་། རྣལ་འབྱོར་དྲུག་ལས། དང་པོ་ནི་དེ་ལྟར་སྣོད་གཞལ་ཡས་ཁང་སོགས་བསྐྱར་ནས། ད་ནི་དེ་རིང་གི་དམིགས་རྐང་གསར་དུ་འཆད་པ་ལ། ལྔ་པ་འཕོ་བའི་རྣལ་འབྱོར་ལ། སྦྱོར་བ་ནི་རྒྱས་པར་ན་སྐྱབས་འགྲོ་སོགས་ནས། རྣལ་འབྱོར་མ་ནི་ཤིན་ཏུ་དཀོན་ཞེས་སོ། །དེ་རྣམས་ནི་དེ་རིང་གི་དམིགས་རྐང་སྟེ། བསྒོམས་པས་ཉམས་སུ་བླང་བའི་ཚུལ་བསྐྱར་བ་སོགས་འདྲའོ། །ཉིན་གྲངས་ཉུང་བར་འདོད་ན་ཉི་མ་བདུན་པ་དང་བརྒྱད་པ་གཉིས་བསྡོམ་མོ།། །།ཉི་མ་དགུ་པར་སེམས་བསྐྱེད་གསལ་བཏབ་ནས་གོང་གི་སྔོན་འགྲོ་རྣམས་ནས་བཟུང་སྟེ་ལམ་ཡོངས་སུ་རྫོགས་པའི་ས་བཅད་རྒྱས་བསྡུས་གང་རིགས་ནས་རྗེས་ཐོབ་ཀྱི་རྣལ་འབྱོར་དྲུག་གོ་ཞེས་པའི་བར་ཉི་མ་བརྒྱད་པ་ལྟར་བརྗོད་པའི་རྗེས་སུ། དེའི་ལྔ་པ་འཕོ་བའི་རྣལ་འབྱོར་ལ་སྦྱོར་བ་དང་། དངོས་གཞི་གཉིས། གཉིས་པ་དངོས་གཞི་ལ་གསུམ་སྟེ། འཆི་བ་རིམ་གྱིས་པ་ལ་རིམ་གྱིས་ཉམས་སུ་བླང་བའི་ཚུལ་དང་། འཆི་བ་ཅིག་ཅར་བ་ལ་བཙན་ཐབས་སུ་འཕོ་བ་དང་། སྐྱོན་ཡོན་གཉིས་ཀྱི་སྒོ་ནས་མཇུག་བསྡུ་བའོ། །དང་པོ་ལ་ཡང་སྦྱང་བ་དང་ལས་ལ་སྦྱར་བའོ། །གཉིས་པ་ལས་ལ་སྦྱར་བ་ལ། དུས་ནམ་གྱི་ཚེ་ལས་སྦྱར་བ། ཚུལ་ཇི་ལྟར་ལས་ལ་སྦྱར་བ། དེ་ལྟར་འབྱོང་པའི་ཕན་ཡོན་དང་གསུམ་ལས། ལྔ་པ་འཕོ་བའི་རྣལ་འབྱོར་ལ། སྦྱོར་བ་ནི་རྒྱས་པར་ན་ཞེས་སོགས་ཀྱིས་བསྐྱར་ནས། ད་ནི་དེ་རིང་གི་དམིགས་རྐང་གསར་དུ་འཆད་པ་ནི། དྲུག་པ་བར་དོར་སངས་རྒྱས་པ་འོད་གསལ་གྱི་རྣལ་འབྱོར་ལ་གསུམ་ལས། སྦྱོར་བ་སྐྱབས་འགྲོ་ཞེས་པ་ནས་སྐུ་གསུམ་གྱི་བདག་ཉིད་རྗེ་བཙུན་སྤྱན་རས་གཟིགས་ཀྱི་གོ་འཕང་མངོན་དུ་བྱེད་པར་འགྱུར་རོ། །དེ་རྣམས་ནི་དེ་རིང་གི་དམིགས་རྐང་སྟེ་དེ་དག་གིས་ཁྲིད་ཀྱི་རིམ་པ་རྣམས་བསྟན་ཟིན་ནས། དེ་རིང་གི་དམིགས་རྐང་དེ་ད་དུང་ལན་གཅིག་བསྐྱར་ན། དྲུག་པ་བར་དོར་སོགས་ནས་བསྐྱར་བ་དང་བཅས་པ་འདྲའོ། །དེ་རྣམས་ཀྱིས་གྲུབ་པའི་དབང་ཕྱུག་ཆེན་པོ་གཉེན་ཚེམ་བུ་པ་དར་མ་འོད་ཅེས་གྲགས་པ་ལ་ཡེ་ཤེས་ཀྱི་མཁའ་འགྲོ་མས་དངོས་སུ་གནང་བའི་གདམས་པ་ཁྱད་པར་ཅན་ཐུགས་རྗེ་ཆེན་པོའི་དམར་ཁྲིད་ཅེས་པའི་ཉམས་ཁྲིད་ཟབ་མོ་མ་ཚང་བ་མེད་པ་གསན་པ་ཡིན་པས་རང་དང་གཞན་གྱི་དོན་རྒྱ་ཆེན་པོ་མཛོད་ཅེས་དང་སྤྲོ་ན་བསྟན་པ་རྒྱས་པའི་བསྔོ་བ་དང་སྨོན་ལམ་གྱིས་མཐའ་བརྒྱན་པར་བྱའོ། །འདིར་སྨོས་པའི་ཞག་གྲངས་ནི་མང་ཉུང་འཚམ་པ་ཅིག་གི་དབང་དུ་བྱས་པ་ཡིན་གྱི། དེ་ལས་མང་བའམ་ཉུང་བ་ལ་སོགས་པ་ཇི་ལྟར་བྱེད་ཀྱང་དེས་རིགས་འགྲེ་ཤེས་པར་བྱའོ། །སླར་སྨྲས་པ། ཕྱོགས་དང་ཕྱོགས་བྲལ་ཞིང་གི་མངལ་ཁུར་དུ། །མངོན་པར་ལྕི་བྱེད་གདུལ་བྱའི་བསོད་ནམས་ཀྱི། །མགྲོན་དུ་ཐོབ་གྱུར་མཐའ་ཡས་རྒྱལ་བ་ཡི། །ཐུགས་རྗེ་གཅིག་ཏུ་བསྐྱིལ་བ་པད་དཀར་འཆང་། །དེ་ཡི་གོ་འཕང་ཟླ་མེད་ཡོན་ཏན་གྱི། །མི་ཟད་ནོར་བུས་ཁེངས་པའི་ཁང་པ་བཟང་། །མྱུར་བར་འཛེགས་ལ་དཀའ་བ་མེད་པའི་ལམ། །བསིལ་ལྡན་ལྗོངས་སུ་བྱོན་པའི་གྲུབ་ཆེན་སྲོལ། །གང་དེ་སྣོད་མིན་གནས་སུ་འཁྱམས་དོགས་ནས། །རྡོ་རྗེ་འཆང་དེ་ངུར་སྨྲིག་བླ་གོས་ཅན། །རྣམ་པར་འཕོས་ནས་བཟུང་བའི་གདམས་ངག་གང་། །རྫོགས་པར་ནོད་པའི་སྐལ་བ་མི་དམན་གྲང་། །དེ་ཉིད་མཁས་གྲུབ་གོང་མའི་བཞེད་པ་དག །འགལ་མེད་གཅིག་ཏུ་བསྡེབས་པའི་བསྡུས་དོན་དང་། །རྒྱས་བཤད་ཉམས་སུ་ལེན་ཚུལ་སྟོན་པ་འདི། །ངེས་དོན་དཔྱིད་ཐིག་འཆད་པའི་ཟུར་རྒྱན་ཡིན། །བདག་གིས་འདི་བྱས་མ་འབྲེལ་ནོངས་པ་དང་། །མོང་རྟུལ་རྐང་པ་བཀོད་པས་བློ་ལྡན་རྣམས། །དགེས་བྱར་འོས་པ་མིན་པ་གང་ལགས་པ། །སྡིག་དང་མཉམ་དུ་བཤགས་སོ་བཅོམ་ལྡན་འདས། །ཚུལ་འདིར་འབད་པ་ལས་འཁྲུངས་དགེ་བའི་ཚོགས། །གཏེར་དང་ཡིད་བཞིན་ནོར་བུ་དཔག་བསམ་གྱི། །རྐང་པས་འཐུང་བཞིན་བསྟན་དང་སེམས་ཅན་ལ། །ཕན་དང་བདེ་བའི་འབྱུང་གནས་བྱེད་གྱུར་ཅིག །ཅེས་པ་ཐུགས་རྗེ་ཆེན་པོའི་དམར་ཁྲིད་མཁན་ཆེན་སངས་རྒྱས་ཕུན་ཚོགས་པས་མཛད་པའི་ཡི་གེའི་སྟེང་ནས་བཤད་པའི་ཚེ་ཉེ་བར་མཁོ་བ་ངེས་དོན་དཔྱིད་ཐིག་འཆད་པའི་ཟུར་རྒྱན་ཞེས་བྱ་བ་འདི་ནི། བཅུ་ཕྲག་རིག་པའི་གཞུང་ལུགས་རྒྱ་མཚོའི་མངའ་བདག་འཇམ་དབྱངས་ཆོས་ཀྱི་བླ་མ་བུདྡྷ་ཛྙཱ་ནའི་ཞལ་སྔ་ནས་ཀྱིས་འདི་ལྟར་གྱིས་ཤིག་ཅེས་པའི་བཀའི་ཅོད་པཎ་གཙུག་ཏུ་བཅིང་བ་ལ་བརྟེན། ཚད་མེད་པའི་མཁྱེན་རབ་དང་ཐུགས་རྗེའི་བདག་ཉིད་མཁན་ཆེན་སངས་རྒྱས་དཔལ་བཟང་པའི་དྲུང་ནས་འདིའི་ཉམས་ཁྲིད་སྩལ་བའི་སྐབས་ནས་ཁྲིད་གཞུང་དེ་ཉིད་དང་རིན་པོ་ཆེ་དཔལ་ལྡན་དོན་གྲུབ་པས་མཛད་པའི་ཉམས་ལེན་སྙིང་པོ་རབ་ཏུ་གསལ་བ་ལ་སོགས་པའི་ཡིག་ཆ་ཕན་ཚུན་མི་འགལ་བར་བསྡེབས་པ་སོགས་བཀས་གནང་ཇི་ལྟར་ངེས་པ་རྣམས་བནྡེ་ཚུལ་ཁྲིམས་རིན་ཆེན་དུ་བོད་པས་སྡེ་དགེ་ལྷུན་གྲུབ་སྟེང་གི་ཆོས་གྲྭ་ཆེན་པོར་བྲིས་པ་དགེ་ལེགས་རབ་ཏུ་འཕེལ་བར་གྱུར་ཅིག། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།